钦定古今图书集成/理学汇编/学行典/第229卷 > 《陈孝子诗》黄溍
## 钦定古今图书集成/理学汇编/学行典/第229卷 > 《陈孝子诗》黄溍

“南仲杭陈氏，斗龙父所名。家临百丈溪，父书传考亭。
夫亦人之子，胡独以孝称。维仲适母盛，王实生宁馨。
盛谓我已出，无殊祝螟蛉。仲父讳弗言，王卒不自明。
眷然舍之去，呱呱闻泣声。年运日已往，头角稍峥嵘。
吁天乞陨灭，愿以益父龄。父没盛亦亡，吊影伤孤茕。
或乃告之故，曰汝王所生。王居清湖上，去此无十程。
时仲新捧檄，精庐拟《横经》。悲号弃其官，肩舆亲奉迎。
安知世代易，人非馀故城。邻有鹤发妪，叩之久始应。
言我与汝母，少小俱娉婷。汝母生汝归，去作江东行。
不知今在无，我老犹零仃。”仲也闻益悲，裹粮事晨征。
六年困逆旅，冷雨啼青灯。譬彼无母雏，投林辄哀鸣。
永丰有施氏，大屋深重扃。于焉得母处，一夕相合并。
母子更抱持，泪如九河倾。三日负母还，盗贼方抢争。
仓皇与之遇，白刃纷交横。顿首前致辞，𫌨缕陈衷诚。
能令激高义，相戒勿敢惊。仲昔以至行，上天降休祯。
灵雁既群集，嘉瓜复冬荣。区区彼虻蚊，岂遂无人情。
圣人语纯孝，厥有闵与曾。未闻树奇节，谣《颂》传轰轰。
此道古或希，此事今可征。我歌虽云俚，庶感蚩蚩氓。